বাবার স্বপ্নপূরণ! সোনা জিতে ইতিহাস লিখল হরিয়ানার তপস্যা

ওয়েব ডেস্ক: এ যেন বাস্তবের ‘দঙ্গল’। একদিকে কুস্তি শেখার অদম্য জেদ, অন্যদিকে মেয়ে হওয়ার কারণে নানা কটাক্ষ। তবে এই দ্বন্দের মাঝে জিতে গেল এক মেয়ে। কুস্তির আখড়ায় এক নতুন ইতিহাস লিখলেন হরিয়ানার (Haryana) তপস্যা। ঝাজ্জরের খানপুর কালান গ্রামের তপস্যা গেহলটের (Tapasya Gahlawat) সোনালি অধ্যায়ের সূচনা হল বুলগেরিয়ার মাটিতে। অনূর্ধ্ব-২০ বিশ্ব কুস্তি চ্যাম্পিয়নশিপে (Wrestling Junior World Championships) ৫৭ কেজি বিভাগে স্বর্ণপদক জিতে বিশ্বসেরা হলেন তপস্যা গেহলট। সেই সঙ্গে বাবার স্বপ্নও পূরণ করলেন তিনি।

আসলে ছোটবেলায় বাড়ির চৌহদ্দিতে কুস্তির অনুপ্রেরণা পেয়েছিলেন তপস্যা। তাঁর প্রপিতামহ চৌধুরী হাজারি লাল ছিলেন গ্রাম্য দঙ্গলের কিংবদন্তি। তাঁর গল্প শুনেই বড় হওয়া তপস্যাকে সব সময় উৎসাহ দিয়েছেন বাবা পরমেশ গেহলট। নিজেও স্কুল গেমসে জাতীয় পর্যায়ের কুস্তিগির ছিলেন তিনি। তবে চোটের কারণে তাঁর কেরিয়ার শেষ হয়ে যায়। তাই তিনি ঠিক করেছিলেন, মেয়েকে বিশ্বমানের কুস্তিগির করে তুলবেন।

আরও পড়ুন: শ্রেয়সের প্রতি বিসিসিআই-এর বঞ্চনা নিয়ে মুখ খুললেন তাঁর বাবা

তবে তপস্যা ও তাঁর বাবার স্বপ্নপূরণের পথ সহজ ছিল না। কন্যাসন্তানের জন্মের পর থেকেই পরমেশকে অনেক কটূক্তি সহ্য করতে হয়েছিল। কিন্তু তাঁদের অদম্য জেদ কোনও কিছুর সামনেই মাথা নত করতে দেয়নি। চলতে থাকে অভ্যাস ও প্রস্তুতি। তবে এই সাফল্যের নেপথ্যে তপস্যার কোচ কুলবীর রানার অবদানও উল্লেখযোগ্য। তাঁর বাবাও সেকথা স্বীকার করেছেন একবাক্যে।

এদিকে বিশ্বচ্যাম্পিয়ন হওয়ার পথে তপস্যার সবচেয়ে কঠিন লড়াই ছিল সেমিফাইনালে। সেখানে তাঁর প্রতিপক্ষ ছিলেন জাপানের তারকা সোওয়াকা উচিদা, যিনি টানা ৪০টি আন্তর্জাতিক ম্যাচে অপরাজিত ছিলেন। ম্যাচের শেষ সেকেন্ডে ৪-৩ ব্যবধানে জয় ছিনিয়ে আনেন তপস্যা। তুলনায় ফাইনাল ছিল অনেক সহজ, যেখানে তিনি বেলারুশের ফেলিসিটাস ডোমাজেভাকে ৫-২ ব্যবধানে হারিয়ে ভারতের হয়ে প্রথম স্বর্ণপদক নিশ্চিত করেন। এবার বিশ্বমঞ্চে স্বর্ণ জিতে তিনি বুঝিয়ে দিলেন, ভারতীয় মেয়েরাও কুস্তির দুনিয়ায় সাফল্যের ইতিহাস লিখতে পারে।

দেখুন আরও খবর:

The post বাবার স্বপ্নপূরণ! সোনা জিতে ইতিহাস লিখল হরিয়ানার তপস্যা first appeared on KolkataTV.

The post বাবার স্বপ্নপূরণ! সোনা জিতে ইতিহাস লিখল হরিয়ানার তপস্যা appeared first on KolkataTV.